Årsberetning – Hammel Kunstforening – 23/1 2012

Vi har i det forgangne år arrangeret 6 udstillinger for jer. Når jeg siger vi, synes jeg, det er på sin plads, at I lige ser, hvem det egentlig er, som sidder i bestyrelsen lige nu. Det er Anni Helbo, Lis Madsen, som er sekretær, Jette Hermansen, som er kasserer, det er Dorte Blume, Jeantte , Jørgen Mackeprang og mig selv, Lene Fogtmann. Jeg er formand, og derfor står jeg her.

Vi lagde ud med en udstilling af Inge Jette Holm Iversen. En fin udstilling – og det synes vi faktisk altid, når vi har hængt op. Vi taler tit om i bestyrelsen, hvor mange ser mon vores udstillinger? Hvordan kan vi få flere til at komme? Med den næste udstilling fik vi mange til at komme, og jeg tror, at mange var der mere end én gang. Det var selvfølgelig Lysbrokunst. 8-9 udviklingshæmmede fra Lysbroskolen som kom og tog os med storm. Det var en fantastisk udstilling. Det var kunst fra hjertet, og det var en dejlig fernisering, hvor de alle deltog og faktisk gjorde det til en fest. Her troppede også pressen op, det er ellers ikke almindeligt mere, at de afsætter tid til fernisering. Her lige et par ord mere om netop fernisering. Vi har næsten haft fernisering ved hver udstilling sidste år. Der kommer ikke mange, men de, der kommer, kan få en god snak med kunstneren. Vi vil gerne fernisering, så derfor en opfordring til at støtte op om det. Det skal lige nævnes, at vi solgte rigtig godt på Lysbro-udstillingen. Det er jo også sjovt at prøve. Der er stadig mulighed for at få fat i noget af deres kunst i aften til auktionen.

Så var det med støtte fra Favrskov Kunstudvalg lykkedes os at få Marianne Markvad til at udstille. Årets kunstner i Århus i 2009. En gang om året vil vi gerne have fat i en kunstner, som er for dyr for vort budget. Som simpelt hen ikke vil udstille for den garantikøbesum på max.4000 kr. som vi kan tilbyde. Så søger vi om støtte og får det som regel. Men det betyder, at Favrskov Kunstudvalg råder over det billede, der bliver købt. Det indgår så i kommunens samling. Derudover købte vi også et billede. Bestyrelsen var på besøg i Marianne Markvads fantastiske galleri/værksted for at få aftalen i stand, og det var spændende.

Kaj Nielsen havde lejet sig ind i Galleriet hele maj måned, og det var en udstilling, som vi ikke havde noget at gøre med. Flot, spændende og sjov udstilling – en rigtig Kaj-udstilling. Og der var mennesker! Vi købte 3 af hans billeder.

Dernæst fulgte Pernille Reitz, Susanne Böse og Conny Bredahl. Især til den sidste fernisering var der en del mennesker, da det viste sig, at flere i Hammel havde Conny Bredahl-billeder på væggen.

Alle kunstnere er repræsenteret her i aften. Vi, bestyrelsen, mødes altid på udstillingen for at aftale, hvilket billede vi skal købe. Her har vi tænkt på at inddrage jer medlemmer, således at det er dem, der kommer til ferniseringen, der kan være medbestemmende om, hvilket billede vi skal købe.

Det var et tilbageblik. Ved nytårstide kigger vi frem.

Vi lægger ud med et stærkt firkløver, nemlig de fire lærere, der er ansvarlige for Lysbrokunst: Morten Christoffersen, Stig Busk, Jacob Taustrup og Ellis Kristensen. De har alle fire et solidt cv og en omfattende udstillingsvirksomhed bag sig. Virkelig en fin udstilling – fire forskellige malere, som udstillingsmæssigt klæder hinanden godt.

Dernæst kommer én af dem med støtte fra Favrskov Kunstudvalg, Mette Mailund Strong, grafiker og maler bosiddende i Skjørring ved Galten. Det bliver uden tvivl fint. Meget tydeligt, at hun har en gedigen grafikeruddannelse bag sig.

Derefter kommer Jacob Taustrup igen og laver en solo-udstilling. Det er nyt, at han er ansat på Lysbro, så derfor kommer han to gange. Måske kunne han tiltrække yngre mennesker, måske få børnehaver og skoleklasser til at besøge galleriet. Charlotte Keller Sloth udstiller som den sidste, før vi holder sommerferie i juli måned.

Vi tænker meget over alsidigheden, når vi skal vælge udstillere. Dog lægger vores galleri med sine mange meter vægplads mest op til billedkunst. En fotoudstilling er gået i vasken, men vil blive forsøgt senere. Det er nok et område, vi har forsømt. Vi vil også gerne udstille keramik, da vi kan mærke, at der er rift om disse ting på generalforsamlingen. Her støder vi flere gange ind i diskussionen om kunst og kunsthåndværk. Hvor står vi, og hvad skal vi? Hvad er vores opgave? Vi vil blive rigtig glade for et tip fra medlemmerne om en god udstiller. Vi har selv i bestyrelsen været på nogle opsøgende udflugter, sidst til Kunstcentrum i Funder, men vi har også besøgt kunstnere i deres værksted, bl. a. Ginette Wien og som nævnt Marianne Markvad.

Tidligere i beretningen var jeg inde på pressen. Vi er opmærksomme på, at pr er vigtig for at få folk til at komme til vores udstillinger, og vi vil gøre alt for at få programmer, invitationer og oplysninger ud til medlemmerne via mails, hjemmeside og pressemeddelelser, men også et banner som vi satser på skal stå ved foden af trappen i Inside.

Samarbejdet med Inside fungerer. Dog er vi ikke tilfredse med store selskaber og arrangementer i galleriet i åbningstiden. Oplever I noget lignende vil vi gerne vide det i bestyrelsen. Vi vil i det hele taget gerne vide, hvis I synes, noget kan gøres bedre.

Vi vil gerne have flere medlemmer. Vi vil op på 100. Og vi vil gøre noget ved det. Vi sætter en konkurrence i gang. Skaf et nyt medlem og få en flaske vin. Alt bliver sjovere, når vi bliver flere, og arbejdet er det samme. Så spørg naboen!

Til allersidst tak for samarbejdet i bestyrelsen. Vi har haft nogle overvejelser, om bestyrelsen skulle reduceres fra 7 til 5 medlemmer, men ind til videre fortsætter vi med 7 medlemmer.

Jeg vil slutte min beretning med at takke Sparekassen Østjylland fordi vi endnu en gang må holde generalforsamling i deres lokale og endda blive beværtet på fineste vis. Tak også til alle I medlemmer som kommer til generalforsamlingen og er med til at gøre den til et af vore ”highlights”.